
	[bookmark: nev]BADICS JUDIT
jogász
Osztatlan, 6.  félév
Széchenyi István Egyetem
Deák Ferenc Állam- és Jogtudományi Kar
	






Konzulens:
	Dr. Jungi Eszter
bíró,  Győri Törvényszék




Bíróság vagy egyezség? Vizsgálódások a mediáció tárgykörében

„A mediáció lényege abban áll, hogy képes a feleket egymás felé fordítani, nem úgy, hogy szabályokat kényszerít rájuk, hanem segít megteremteni kapcsolatuk újszerű és közös felfogását, melynek révén megváltozik a két fél egymáshoz való viszonyulása.”
Riskin 1994-ben e szavakkal jellemezte a mediációt, az alternatív vitarendezési módok egyik formáját. A közvetítői eljárás törvényi szintű szabályozása Magyarországon 2002-ben született meg, így a gyakorlatban történő bevezetése és alkalmazása, illetve szélesebb körben történő ismertté válása csak az elmúlt években kezdődött el. A külföldi tapasztalatok azonban azt mutatják, hogy a konfliktusok megoldásának olyan módszeréről van szó, amely a bírósági eljáráshoz képest számtalan előnnyel rendelkezik, és szélesebb körben való elterjedése a bíróságok tehermentesítésének hatékony eszközéül szolgálhat.
Dolgozatom központi témája a büntetőügyekben folytatott közvetítői eljárás legfontosabb jellemzőinek bemutatása, ugyanakkor fontosnak tartom a történeti gyökerek és a nemzetközi összefüggések felvázolását is. A közvetítői eljárás egy új vetületében, a börtönmediációban rejlő lehetőségek vizsgálata során Szurdi Beátával, a Győr-Moson-Sopron megyei Büntetés-végrehajtási Intézet büntetés-végrehajtási osztályvezetőjével készítettem interjút, amelyből kiderül, hogy milyen eredmények születtek ezidáig hazánkban a resztoratív igazságszolgáltatás e területén.
A jogviták jelentős részében ma már olyan módszert is választhatunk, amely – a peres eljárással ellentétben - valóban megoldja, és nem csupán kezeli/kezelni próbálja a problémát. A mediáció ilyen eljárás, ezért arra a következtetésre jutottam, hogy rövid időn belül Magyarországon is egyre ismertebbé és elterjedtebbé válhat.
Személyes véleményem az, hogy a közvetítői eljárásnak a jövőben jóval nagyobb visszhangot kell kapnia. Javaslatom szerint különböző fórumokon (a sajtón, médián keresztül is) fel kell hívni az emberek figyelmét a módszer előnyeire, hiszen olyan – a dolgozatomban is bemutatott - érveket hozhatunk fel alkalmazása mellett, amelyek miatt érdemes és kell is foglalkozni azzal, hogy megismertessük a társadalommal a benne rejlő kedvező lehetőségeket. Biztos vagyok ugyanis abban, hogy a mediáció térnyerésével a sokszor a bíróságok előtt végződő konfliktusok nagyobb hányada zárulhatna kézfogással, és valódi, mindkét fél számára elfogadható megoldással, a bűnelkövetőket pedig a szegregáció helyett hatékonyan indíthatná el a célként kitűzött reintegráció útján.



